SKRIFTLIG FORESPØRGSEL E-1649/02

af Gabriele Stauner (PPE-DE) til Kommissionen

(10. juni 2002)

Om: Forkerte tal hos Eurostat/Eurogramme

I forskellige medier forlyder det, at EU's statistiske kontor Eurostat har arbejdet med forkerte tal, som i det mindste delvist skyldes samarbejdet med firmaet Eurogramme i Luxembourg.

1. Firmaet Eurogramme, som samarbejder med Eurostat, har tilsyneladende i mindst to tilfælde fremlagt forfalskede omsætningstal i forbindelse med udbud. Det fremgår af en sammenligning mellem handelsregistret i London og de tal, som Kommissionen har fået forelagt. Foretog Kommissionen selv en kontrol af tallene fra Eurogramme? Hvorfor fik Eurogramme kontrakterne?

2. Senest siden forelæggelsen af en intern revisionsrapport i december 2000 har Kommissionen vidst, at Eurogramme arbejdede med forfalskede tal. Eurogramme har fremsat forkerte oplysninger i tilbuddet om firmaets finansielle og driftsmæssige ressourcer, fremgår det ifølge pressemeddelelser af rapporten. Eurostat has desuden ikke kontrolleret oplysningerne i tilstrækkeligt omfang. Hvorfor blev der ikke foretaget en sådan kontrol?

3. Stillede lederen af Eurostat ikke spørgsmålstegn ved det videre samarbejde med Eurogramme efter forelæggelsen af revisionsrapporten?

4. I rapporten henvises der til muligheden af at udelukke Eurogramme fra yderligere kontrakter som følge af de forkerte oplysninger. Hvorfor har Kommissionen som led i sin nul-tolerance-politik ikke gjort brug af denne mulighed?

5. Fik det ansvarlige medlem af Kommissionen forelagt revisionsrapporten fra december 2000, eller var han uvidende om den?

Svar afgivet på Kommissionens vegne af Pedro Solbes Mira

(5. august 2002)

Forskellige medier har oplyst, at EU's Statistiske Kontor (Eurostat) har arbejdet med forkerte tal, blandt andet i forbindelse med dets samarbejde med det luxembourgske firma Eurogramme.

1. I 1999 blev firmaet Eurogramme Limited (Succursale Luxembourg) S.à.r.l. bedt om at fremsende deres regnskaber for 1997 og 1998 med tilhørende skatteattester som led i et udbud (som ikke vedrørte Prodcom-projektet), som firmaet havde tilkendegivet sin interesse i. I afventning af disse oplysninger blev tildelingen af kontrakten udsat. Som svar på denne anmodning indsendte Eurogramme Limited (Succursale Luxembourg) S.à.r.l. finansielle oversigter, som var registreret hos de kompetente myndigheder, samt attester vedrørende betaling af social sikring, moms og indkomstskat samt skat af indtægt fra handelsoverskud.

På grundlag af de supplerende oplysninger, der blev krævet, og de korrigerede dokumenter, der blev forelagt af Eurogramme, mente Eurostat ikke, at der var tale om overlagt forsøg på bedrageri eller afgivelse af falske erklæringer fra firmaets side, og at firmaet derfor ikke havde gjort sig skyldig i svigagtigt afgivne urigtige oplysninger i henhold til artikel 29 i direktivet om aftaler om offentlige tjenesteydelser. Eurostat mente derfor heller ikke, at det retligt set havde grund til at udelukke firmaet Eurogramme fra udbuddene.

Hvis Kommissionen havde indtaget en anden holdning, kunne den have udsat sig for sagsanlæg for diskriminering i forbindelse med behandlingen af tilbudsgivere. På daværende tidspunkt blev der ikke foretaget konsultation af eksterne databaser, hvilket i øvrigt stadig ikke er påkrævet i henhold til lovgivningen om offentlige aftaler.

2. Som supplement til svaret under punkt 1 skal Eurostat præcisere, at man på det tidspunkt, hvor dette fandt sted, ikke havde hverken midler til eller for vane at udføre systematisk kontrol af alle de finansielle oversigter, som blev indsendt af firmaer som svar på indkaldelse af bud. Siden da har Eurostat bl.a. under hensyntagen til konklusionerne i den interne revisionsrapport truffet de nødvendige foranstaltninger og foretager nu en øget kontrol af de finansielle oversigter, der forelægges af firmaerne som led i et udbud.

3. Det dokument, det ærede parlamentsmedlem henviser til, blev tilgængeligt i december 2000, og vedrører udelukkende Prodcom-projektet og de dertil hørende kontrakter fra 1998 og 1999.

Dette dokument har gennemgået en intern undersøgelse i Eurostat (se punkt 2). I udbuddene fra 1999 og derefter var de indhentede oplysninger, for så vidt angår formen, i overensstemmelse med kravene i direktivet om offentlige aftaler (se punkt 1). I lyset af det foregående og under hensyntagen til alle elementer i dossieret blev det ikke anset for rimeligt at afbryde samarbejdet med Eurogramme.

4. I lyset af ovenstående forklaringer blev dossieret behandlet som hørende ind under den administrative forvaltning, og derfor blev kommissæren ikke specifikt informeret på daværende tidspunkt.

Hvad angår det første spørgsmål i punkt 4, bedes det ærede medlem se ovenfor i svaret på punkt 1 og 3.